**Predlogi za izvedbo delavnice – POKLONI ZVEZEK**

Na Karitas se vsako leto obrnejo številne družine, ki potrebujejo pomoč tudi pri nakupu šolskih potrebščin. Največja težava v takih družinah je neredno in slabo plačano delo, bolezen enega izmed staršev, nenadne nesreče, slabi pogoji za bivanje in podobno... Glede na naše izkušnje iz zadnje gospodarske krize pričakujemo, da se bodo stiske letos še povečevale. Pomoč s šolskimi potrebščinami bo zagotovo potrebovalo več kot 12.000 osnovnošolcev. V poletnih mesecih bodo na Karitas prejeli pakete z delovnimi zvezki in potrebščinami, nekateri pa tudi bone ali pomoč pri plačilu položnic za šolske potrebščine. **K tem paketom bomo dodali tudi zvezke in e-razglednice, ki jih boste zbrali in poklonili v akciji »Pokloni zvezek*«*.**

Prilagamo tudi **e-razglednico,** na katero naj otroci doma zapišejo sporočilo, misel, pozdrav … in/ali narišejo risbo za skritega prijatelja v stiski, ki bo zvezek prejel. **Pred tem pa si lahko po vašem navodilu pogledajo kratek film na naši spletni strani, odgovorijo na predlagana vprašanja in preberejo resnične zgodbe, kar bo dobra podlaga za razmišljanje in pogovor o solidarnosti.**

* Predstavitev filmov in resničnih stisk družin ter vprašanja in zgodbe za pogovor

Predlagamo, da si skupaj z **mlajšimi otroci** iz prve in druge triade pogledate naslednje kratke filme na [www.karitas.si/pokloni-zvezek](http://www.karitas.si/pokloni-zvezek):

- film »Pokloni zvezek*«* iz leta 2018, ki prikazuje resnično zgodbo skupine otrok dramskega krožka. Otroci so v gledališko predstavo vključili simpatično deklico s posebnimi potrebami in tako pokazali solidarnost do sovrstnikov.

- film »Pokloni zvezek*«* iz leta 2015, ki govori o solidarnosti in dobrodelnosti ter o deklici Neži. Njena družina živi skromno in kljub vsemu lepo.

 - film »Pokloni zvezek*«* iz leta 2012, ki preko risanega filma predstavlja življenje otroka Miha, ki obiskuje 2. razred osnovne šole.

- film Karitas iz leta 2014, ki na kratko predstavlja dobrodelno in humanitarno dejavnost Karitas.

Za **starejše učence** je na voljo **daljši dokumentarni film RTV Slovenija**, ki govori o zgodbah ljudi, ki so se srečali z revščino, zasvojenostjo, nasiljem v družini, brezdomstvom in odhodom iz svoje države: [https://4d.rtvslo.si/arhiv/dokumentarni-filmi-in-oddaje-verski-program/174372959](http://www.karitas.si/pokloni-zvezek)

Po ogledu posameznega filma priporočamo, da se z otroki pogovorite o sami vsebini in sporočilu. Predlagamo naslednja vprašanja:

* Kaj si misliš o ogledanem filmu?
* Ali imaš občutek, da si bil kdaj za kaj prikrajšan?
* Ali je v tvojem razredu sošolec/sošolka, ki potrebuje pomoč?
* Ali so v tvojem okolju družine, ki potrebujejo pomoč?
* Kaj zate pomeni biti sočuten, solidaren in dobrodelen?
* Ali si pripravljen pomagati svojim sovrstnikom v stiki in kako bi jim pomagal?
* Si se pripravljen odpovedati npr. čokoladi ali kakšni sladkariji v zameno za nakup novega zvezka, ki bi ga podaril prijatelju v stiski?

V prejetem gradivo imate tudi **predstavitev resničnih stisk petih družin** v Sloveniji. (<https://www.karitas.si/wp-content/uploads/2020/04/Stiske_druzin.doc> ) Pogovorite se o predstavljenih stiskah ljudi, o odnosu do teh ljudi in o različnih oblikah solidarnosti, v katere se lahko vključujejo tudi vaši otroci. V pomoč vam je lahko tudi zaključna misel naše predstavitve:

*»Vsi smo povabljeni, da pomagamo družinam in otrokom v stiski. Vsak človek se v življenju kdaj znajde v težavah. Biti solidaren pomeni priskočiti na pomoč človeku, ki te potrebuje. Načinov za dobro delo med sovrstniki je veliko. Lahko jim poklonimo zvezke, namenimo lepo misel, jim pomagamo pri učenju, …«*

*Hvala!*

*Slovenska karitas*